Jarkko Sirkiä

Kotipizza Group kertoo pörssitiedotteessa ostaneensa Helsingin Pizzapalvelu Oy:n koko liiketoiminnan.

Helsingin Pizzapalvelu tunnetaan Pizzataxi-ravintoloistaan ja kotiinkuljetuspalvelustaan. Ketjuun kuuluu 22 ravintolaa pääkaupunkiseudulla ja Etelä-Suomessa.

Pizzataxin myynti oli viime vuonna noin 6 miljoonaa euroa.

Kotipizza Group liittää Pizzataxi-ravintolat osaksi Kotipizza-ketjun liiketoimintaa.

"Kauppa on ennen kaikkea panostus yrittäjyyteen ja kotiinkuljetuksen kehittämiseen Kotipizza-ketjussa. Uskomme, että kuljetukset ovat fast casual -ketjuille jatkuvasti tärkeämpi kilpailukeino tuoreen ja vastuullisesti tuotetun ruuan, laadukkaan asiakaskokemuksen ja digitaalisten palveluiden ohella. Samalla kauppa vahvistaa Kotipizza-ketjun yrittäjäkuntaa ja asemaa erityisesti pääkaupunkiseudulla", Kotipizza Groupin toimitusjohtaja Tommi Tervanen sanoo tiedotteessa.